சோதிப்பிரகாசம் இந்நூலில் கலைச்சொற்களை மூல அர்த்தத்தின் அழுத்தங்கள் கெடாமல் மறு ஆக்கம் செய்து பயன் படுத்துகிறார் .பல கலைச்சொல்லாக்கங்கள் முன்னோடியானவை என்று படுகிறது . உதாரணமாக அயன்மைப்பாடு [estrangement ] உண்மம் [actual] உணர்மை [consciousness ] நியமம் [standard] நிகழ்மை[ fact] ஆகியவற்றை சொல்லலாம் .ஆனால் இவரது கலைச்சொற்களுள் கருத்துகுழப்பம் உருவாக்கும் ஒன்றும் என் கவனத்தில் வந்தது . ‘காரணம் ‘ என்ற சொல்லை reason என்ற சொல்லின் தமிழ் வடிவமாக சோதிபிரகாசம் பயன்படுத்துகிறார் . ஆனால் அச்சொல் இந்திய தத்துவ மரபில் மிக விரிவான அளவில் , பலவகை உள்விரிவுகளோடு பயன்படுத்தப்பட்டு வந்த ஒன்று . [காரணம் காரியம் இரண்டுக்குமான உறவு இந்திய சிந்தனை மரபுப்படி ஒரு தத்துவத்தின் பேசுபொருட்களில் முக்கியமானதாகும் ]இந்திய வாசகனுக்கு காரணம் என்ற சொல்லானது முற்றிலும் வேறான பொருளை அளிக்கும். அவனைபொறுத்தவரை காரணம் என்பது ஒரு விஷயத்தின் தருக்கபூர்வ விளக்கமல்ல , ஒரு விஷயத்தின் இயல்புகளை தீர்மானிக்கும் அடிப்படைப் பின்னணியாகும் . காரண அறிவு என்று கொண்டால் இந்த பிரச்சினையை தாண்டலாம்.